論語 (國譯漢文大成)/爲政第二
二

二之一

子曰：「爲政以德，譬如北辰，居其所，而衆星共之。」

二之二

子曰：「詩三百，一言以蔽之，曰思無邪。」

二之三

子曰：「道之以政，齊之以刑，民免而無恥；道之以德，齊之以禮，有恥且格。」

二之四

子曰：「吾十有五而志於學；三十而立；四十而不惑；五十而知天命；六十而耳順；七十而從心所欲，不踰矩。」

二之五

孟懿子問孝。子曰：「無違。」樊遲御，子吿之曰：「孟孫問孝於我，我對曰：『無違。』」樊遲曰：「何謂也？」子曰：「生，事之以禮；死，葬之以禮，祭之以禮。」

二之六

孟武伯問孝。子曰：「父母，唯其疾之憂。」

二之七

子游問孝。子曰：「今之孝者，是謂能養。至於犬馬，皆能有養。不敬，何以別乎？」

二之八

子夏問孝。子曰：「色難。有事，弟子服其勞；有酒食，先生饌。曾是以爲孝乎？」

二之九

子曰：「吾與回言終日，不違如愚。退而省其私，亦足以發。回也不愚。」

二之十

子曰：「視其所以，觀其所由，察其所安，人焉廋哉！人焉廋哉！」

二之十一

子曰：「溫故而知新，可以爲師矣。」

二之十二

子曰：「君子不器。」

二之十三

子貢問君子。子曰：「先行其言，而後從之。」

二之十四

子曰：「君子周而不比，小人比而不周。」

二之十五

子曰：「學而不思則罔，思而不學則殆。」

二之十六

子曰：「攻乎異端，斯害也已。」

二之十七

子曰：「由，誨女知之乎！知之爲知之，不知爲不知，是知也。」

二之十八

子張學干祿。子曰：「多聞闕疑，慎言其餘，則寡尤；多見闕殆，慎行其餘，則寡悔。言寡尤，行寡悔，祿在其中矣。」

二之十九

哀公問曰：「何爲則民服？」孔子對曰：「擧直錯諸枉，則民服；擧枉錯諸直，則民不服。」

二之二十

季康子問：「使民敬忠以勸，如之何？」子曰：「臨之以莊，則敬；孝慈，則忠；擧善而敎不能，則勸。」

二之二一

或謂孔子曰：「子奚不爲政？」子曰：「《書》云『孝乎惟孝，友於兄弟。』施於有政，是亦爲政，奚其爲爲政？」

二之二二

子曰：「人而無信，不知其可也。大車無輗，小車無軏，其何以行之哉？」

二之二三

子張問：「十世可知也？」子曰：「殷因於夏禮，所損益可知也；周因於殷禮，所損益可知也；其或繼周者，雖百世可知也。」

二之二四

子曰：「非其鬼而祭之，諂也。見義不爲，無勇也。」

論語
論語 (國譯漢文大成)